Holdet skal nu enten møde Skanderborg Håndbold eller Ajax København i duellen om en plads i det fornemmeste selskab til næste sæson.

En sejr var lørdag påkrævet, hvis EH Aalborg skulle holde liv i drømmen om oprykning til landets bedste håndboldrække, da de mødte Holsterbro i kamp tre. Begge hold gik ind til kampen med en sejr i bagagen, og derfor skulle kamp tre afgøre, hvem af de to der skulle gå videre og møde Skanderborg Håndbold eller Ajax København i en direkte kamp om at sikre sig en plads i Kvindeligaen. Det stik tog EH Aalborg efter en umådeligt tæt affære i Skansen i Nørresundby. EH Aalborg-spilleren Mette Brandt var her, der og alle vegne og klaskede 10 kasser ind bag Holsterbros keeper. Ved pause havde EH Aalborg en spinkel føring på 10-9. I løbet af anden halvleg skiftedes de to hold til at være i front. Johanne Graugaard i Aalborg-målet fandt flere gode redninger frem i kampens afslutning, og det gjorde, at EH Aalborg det meste af tiden havde et forspring på et par mål. Til syvende og sidst var det også det nordjyske hold, der trak sig sejrrigt ud af kampen. EH Aalborg vandt med 26-23 og har af den grund stadigvæk muligheden for at rykke op. Søndag får holdet svar på, hvem de skal stå over for den 7. maj i første kamp ud af potentielt tre mulige. Ajax og Skanderborg spiller klokken 15.